Rostovin alue

**Rostovin alue** () on hallinnollinen alue Lounais-Venäjällä Itä-Euroopassa Donin alajuoksulla Asovanmeren äärellä.

## Maantiede
Rostovin alue rajoittuu luoteessa Voronežin alueeseen, koillisessa Volgogradin alueeseen, kaakossa Kalmukiaan, etelässä Stavropolin ja Krasnodarin aluepiireihin sekä lännessä Asovanmereen ja Ukrainaan. Alueen pinta-ala on 100&nbsp;800&nbsp;km².

Rostovin alue sijaitsee Itä-Euroopan tasangon eteläosassa Donin alajuoksun ympärillä. Doniin laskevia jokia ovat muun muassa Donets ja Manytš. Alueen itäosaan ulottuu suuren Tsimljanskin tekojärven eteläpää. Lisäksi alueen eteläosassa on Veselyin tekojärvi.

## Historia
Venäjän sisällissodan aikana alueella oli bolševikkeja vastustavien venäläisten muodostama Donin tasavalta, jonka bolševikit kuitenkin valtasivat ja liittivät Neuvostoliittoon. Toisessa maailmansodassa Saksa miehitti kesällä 1941 alueen länsiosan, mutta joutui perääntymään alueelta myöhemmin samana vuonna. Vuonna 1942 Saksa valloitti koko alueen. Neuvostoliitto valtasi alueen takaisin 1943.

## Väestö
### Väkiluvun kehitys

### Suurimmat kaupungit

Alueen suurimmat kaupungit ja niiden asukasluvut vuoden 2010 väestönlaskennan mukaan olivat Donin Rostov (1&nbsp;089&nbsp;851 as.), Taganrog (257&nbsp;692 as.) ja Šahty (240&nbsp;152 as.). Yli 50&nbsp;000 asukkaan kaupunkeja ovat myös Volgodonsk (170&nbsp;621 as.), Novotšerkassk (169&nbsp;039 as.), Bataisk (111&nbsp;856 as.), Novošahtinsk (111&nbsp;087 as.), Kamensk-Šahtinski (95&nbsp;306 as.), Azov (82&nbsp;882 as.), Gukovo (67&nbsp;268 as.), Salsk (61&nbsp;312 as.) ja Donetsk (50&nbsp;085 as.). Kooltaan 20&nbsp;000-50&nbsp;000 asukkaan kaupunkeja (2010) ovat Belaja Kalitva (Белая Калитва; 43&nbsp;651 as.), Aksai (41&nbsp;969 as.), Krasnyi Sulin (Красный Сулин; 40&nbsp;866 as.), Millerovo (36&nbsp;499 as.), Morozovsk (Морозовск; 27&nbsp;642 as.), Zernograd (Зерноград; 26&nbsp;842 as.), Semikarakorsk (Семикаракорск; 23&nbsp;884 as.), Zverevo (22&nbsp;411 as.) ja Proletarsk (Пролетарск; 20&nbsp;267 as.).

Vuonna 2002 väestöstä on venäläisiä 89 prosenttia (3&nbsp;934&nbsp;835), ukrainalaisia 2,7 prosenttia (118&nbsp;486), armenialaisia 2,5 prosenttia (109&nbsp;994), turkkilaisia 0,64 prosenttia (28&nbsp;285), valkovenäläisiä 0,6 prosenttia (26&nbsp;604) ja muita 4,54 prosenttia. Kansallisuuttaan ei ilmoittanut 0,02 prosenttia väestöstä. Kaikkiaan alueen väestö jakaantuu 157 etniseen ryhmään.

## Hallinto

Rostovin alue on yksi Venäjän federaation alueista (subjekti) ja sen pääkaupunki on Donin Rostov (ven. Rostov-na-Donu). Rostovin alueella on oma kuvernööri, hallitus ja lakiasäätävä kokous.

## Talous
Rostovin alueen bruttokansantuote oli Venäjän tilastokeskus Rosstatin mukaan vuonna 2010 yhteensä 632,2 miljardia ruplaa eli 1,69&nbsp;prosenttia Venäjän federaation BKT:stä. Jokaista alueen asukasta kohti BKT:tä kertyi vuodessa vain 147&nbsp;800 ruplaa eli noin 3&nbsp;620 euroa. Se oli 56&nbsp;prosenttia Venäjän keskiarvotasosta.

Alueen tärkeimmät teollisuudenalat ovat koneenrakennus, elintarvike-, kevyt-, kemianteollisuus sekä rauta- ja värimetallurgia. Lisäksi louhitaan kivihiiltä. Maanviljely tuottaa viljaa, auringonkukan- ja sinapinsiemeniä, korianteria, vihanneksia, meloneja ja viinirypäleitä. Lisäksi valmistetaan viiniä.

Alueelta on rautatieyhteydet Ukrainaan, Kaukasiaan, Keski-Venäjälle ja Volgan seudulle. Asovanmerellä ja Donilla on laivaliikennettä ja Donin Rostovissa on tärkeä lentokenttä. Tärkeimmät satamat ovat Rostov-na-Donu, Taganrog, Ust-Donetski ja Azov.

## Lähteet

## Aiheesta muualla
*Rostov Region   (kommersant.com)